**Тема*: Л.Саринен «Кукамай» калавĕ.***

**Урок тĕсĕ**: хайлав текстне тишкермелли хутăш урок.

**Сапăрлăх тĕллевĕ**: хайлаври герой йăнăшĕсене курса харпăр хăй йăнăшĕсене ăнланма, тӳрлетме вĕрентесси.

**Пĕлӳ тĕллевĕ:** калавăн содержанине калама, кластер, синквейн тума хăнăхтарасси.

**Аталантару тĕллевĕ**: калаври ĕҫсен йĕркине ăнланма, сюжет ҫыхăнăвне палăртма, пĕтĕмлетӳ тума хăнăхтарасси¸сăнарсен хăтланăвĕсене, вĕсен шухăш-туйăмĕсене тарăнрах ăнланма пулăшасси.

**Урок мелĕсемпе меслечĕсем**: тĕпчев; шырав; калаҫу; ыйту-хурав; илемлĕ вуласа тишкерни; пĕтĕмлетӳ туни.

**Пуплеве аталантарасси**: илемлĕ вулав; ыйтăва туллин хуравлама хăнăхтарасси; ыйтăва хуравланă май шырав ĕҫĕ тума вĕрентесси.

**Словарь ĕҫĕ:** сехри хăпса тухнă, проводница, чăматан, тарават, сăлăп, ҫенĕк.

**Кирлĕ хатĕрсем:** Л.Сарине портречĕ, компьютер, стикер, фломастер, А4 форматлă хут.

**Урок юхăмĕ**

**1.Класа йĕркелесси.**

Сывлăх сунасси, кам пуррипе ҫуккине тĕрĕслесси.

**2.Килти ĕҫе тĕрĕслесси.**

- Ачасем, иртнĕ урокра эпир Лидия Саринен мĕн ятлă калавне вулама пуҫларăмăр?

Сире килте Толя ҫинчен каласа пама хатĕрленме каланăччĕ. Чи малтан аса илер-ха: Толя хăйсен ялĕнчи шкулта вĕренет-и е урăх ялта? Мĕн ятлă ялта вĕренет? Унта унăн кам пурăнать? Малалла Толя хăтланкаларăшĕсене аса илер-ха. (Ачасем калав содержанине каласа параҫҫĕ, 77-83 стр.)

**3.»Кукамай» калава малалла вуласа тишкересси.**

Учитель вулама пуҫлать, ачасене черетпе вулаттарать. Вуланă май словарь ĕҫĕ пулса пырать.

(Презентацире: проводница, сăлăп, ҫенĕк, чăматан, тарават.

**4.Вуланине ҫирĕплетсе хăварасси, ыйтусемпе ĕҫлесси.**

- Мĕнле туйăм ҫуралчĕ сирĕн калава вуласа пĕтернĕ май?

- Мĕнле шутлатăр эсир? Мĕншĕн пирĕн чуна тыткăнлать ҫак калав?

- Автор мĕншĕн аса илӳ евĕр йĕркеленĕ-ши калава?

- Анатолий Михайлович мĕнлерех каҫару ыйтать кукамăшĕнчен? Каҫару ыйтма ҫăмăл-и? Эсир хăҫан та пулин хăвăр йăнăшăрсемшĕн каҫару ыйтса курнă-и?

**5.Кану саманчĕ.**

**6. Кластер тăвасси.**

Тольăпа унăн кукамăшĕ ҫинчен мĕн пĕлнине кластер туса ҫирĕплетсе хăварар-ха.

(Доска ҫинче 3 хут листи. Вĕсен ҫинчи ҫавракасем ăшне: «Толя. Кам вăл?», «Толя. Мĕнле вăл?», «Толя мĕн тăвать?» тесе ҫырнă. Ачасем ҫаврасем тавра хăйсен хуравĕсене ҫырнă стикерсем ҫыпăҫтарса тухаҫҫĕ) Тольăпа Анатолий Михайлович хушшинче уйрăмлăх пур-и? Ҫакăн пекех кластер Толя кукамăшĕ ҫинчен тăватпăр. Ачасем унчченхипе хальхи кукамăшне танлаштараҫҫĕ.

**7.Ҫыхăнуллă пуплеве аталантарасси.**

Тольăн кукамăшĕ сире хăвăрăн кукамăрсемпе асннĕрсене аса илтермест-и? Юратнă ҫыннăрсем ҫинчен каласа памăр-ши? (Ачасем асламăшĕсем, кукамăшĕсем ҫинчен каласа параҫҫĕ).

**8. Урока пĕтĕмлетесси.**

Синквейн тăвасси. Ачасене синквейн йĕркине валеҫсе паратăп. Кукамай сăмахпа синквейн тăваҫҫĕ, паллаштараҫҫĕ. Учителĕн синквейнĕ презентацире.

**9.Киле ĕҫ парасси.**

Асаннесемпе кукамайсене Аннесен уявĕпе саламлама хитре сăмахсем тата илемлĕ ӳкерчĕк тупса килмелле.